
Зэхьэзэхуэхэр
Абазэ БетIал Сурдлимп чемпионщ
ШыщхьэуIум и 5-м Болгарием и къалащхьэ Софие щызэхуащIыжащ дэгухэмрэ бзагуэхэмрэ я XXII Сурдлимп зэхьэзэхуэхэр. Абы къэрал 90-м щIигъум икIауэ хэта спортсмен 3500-м нэблагъэр дэгухэм папщIэ спорт лIэужьыгъуэу 19-кIэ зэпеуащ.
Ди республикэм исхэр щыгуфIыкIащ Урысей Федерацэм футболымкIэ и командэ къыхэхам и текIуэныгъэм, абы ди лъэпкъэгъу Абазэ БетIал зэрыхэтам къыхэкIыу. Урысейм и командэм Германием и футболистхэр 4:1-уэ хигъащIэри, финалым Украинэм и командэми щытекIуащ.
1988 гъэм къалъхуа Абазэ БетIал дэгухэр щрагъаджэ интернат школу КъБР-м щыIэр къиухащ. 2010 гъэм КъБР-м щыщ дэгухэм я командэ къыхэхам хэту ар Ипщэ федеральнэ округым чемпион щыхъуащ. 2012 гъэ лъандэрэ «Алания» командэм (Осетие Ищхъэрэ-Алание) хэту мэджэгу. А гъэ дыдэ лъандэрэ УФ-м спортымкIэ щIыхь зиIэ и мастерщ. Мы гъэм УФ-м щыщ дэгухэм футболымкIэ я командэ къыхэхам ираджащ.
Батыр Марьянэ.
Кикбоксинг
Бразилиер къапоплъэ
Шэджэм щIыналъэм щыIэ олимп резервхэр щагъэхьэзыр Сабий-ныбжьыщIэ спорт школым и гъэсэнхэу Борсэ Астемыррэ Жэгъуп ФэтIимэрэ Урысейм и гуп къыхэхам хэту кикбоксингымкIэ дунейпсо чемпионатым зыщыхуагъэхьэзыр еджэныгъэ-зыгъэсэныгъэ зэхуэсхэм ираджащ. Астемыррэ ФатIимэрэ Европэми дуней псоми чемпион щыхъуну хунэсахэщ. Мы гъэм и фокIадэм абыхэм а цIэ лъапIэхэр Бразилием щагъэпэжыну къапэщылъщ.
Иджыпсту спортсменхэм зыщагъасэ тренер лъэщхэу дунейпсо класс зиIэ спортым и мастер ДыщэкI Аслъэнбэчрэ Сабий-ныбжьыщIэ спорт школым и тренер-егъэджакIуэ Сасыкъ Анзоррэ я деж.
Тренерхэр арэзы тохъуэ я спортсмен ныбжьыщIэхэм ерыщагъ яхэлъу зэрызэрагъэхьэзырым икIи шэч къытрахьэркъым дунейпсо чемпионатым абыхэм зэфIэкI лъагэ къызэрыщагъэлъэгъуэнум.
КIарэ Элинэ.
